text: মুহাম্মদ আব্দুর রহিম সংক্ষেপে এম. এ. রহিম (জন্মঃ ১৯২১- মৃত্যুঃ ১৯৮১) তিনি বাংলাদেশের একজন  ইতিহাসবেত্তা, শিক্ষাবিদ ও গবেষক।
  
  জন্ম ও শিক্ষাজীবন 
  চাঁদপুর জেলার মতলব উপজেলার মোহনপুর গ্রামে ১৯২১ সালের ১ মার্চ জন্মগ্রহণ করেন। তিনি তাঁর প্রাথমিক শিক্ষা স্থানীয় স্কুলে শুরু করেন। ১৯৩৬ সালে সেনগারচর উচ্চ বিদ্যালয় থেকে ম্যাট্রিকিউলেশন (বর্তমান এস এস সি) এবং ১৯৩৮ সালে ঢাকা ইন্টারমিডিয়েট কলেজ থেকে আই.এ পাস করেন। অতঃপর ঢাকা বিশ্ববিদ্যালয় থেকে ১৯৪১ সালে ইতিহাসে সম্মানসহ স্নাতক এবং ১৯৪২ সালে স্নাতকত্তোর ডিগ্রি লাভ করেন। তিনি ১৯৪৩ থেকে ১৯৪৬ সাল পর্যন্ত মালদা কলেজে ও পরবর্তীকালে ১৯৪৬ থেকে ১৯৪৯ সাল পর্যন্ত জামালপুর এ.এম কলেজে ইতিহাসের লেকচারার হিসেবে কর্মরত ছিলেন। ১৯৫০ সালের ১১ জানুয়ারি তিনি ঢাকা বিশ্ববিদ্যালয়ের ইতিহাস বিভাগে অস্থায়ী লেকচারার পদে যোগ দেন।
  
  এম.এ রহিম উচ্চশিক্ষার্থে ১৯৫২ সালে ফুলব্রাইট স্কলারশিপ নিয়ে আমেরিকা যান এবং এক বছর পরে তিনি আবার ঢাকা বিশ্ববিদ্যালয়ের ইতিহাস বিভাগে যোগদান করেন। ১৯৫৩ সালেলন্ডন বিশ্ববিদ্যালয়ের অধীন School of Oriental and African Studies (SOAS)-এ পিএইচডিতে ভর্তি হন।তাঁর অভিসন্দর্ভের বিষয় ছিল The History of the Afghans in India, 1545-1631। তিনি  ঢাকা বিশ্ববিদ্যালয় ত্যাগ করে ১৯৫৪ সালেই করাচি বিশ্ববিদ্যালয়ের ইতিহাস বিভাগে লেকচারার হিসেবে যোগদান করেন এবং পরের বছরে রিডার হিসেবে তাঁর পদোন্নতি হয়। ১৯৬৬ সালে তিনি অধ্যাপক পদে উন্নীত হন। স্বাধীনতাযুদ্ধোত্তর বাংলাদেশে পুনরায় প্রত্যাবর্তন করেন এবং ১৯৭৩ সালে এম.এ. রহিম ঢাকা বিশ্ববিদ্যালয়ের ইতিহাস বিভাগে অধ্যাপক হিসেবে যোগ দেন। ১৯৭৬ থেকে ১৯৭৯ সাল পর্যন্ত তিনি বিভাগের চেয়ারম্যানের দায়িত্বে নিয়োজিত ছিলেন।
  
  কর্মজীবন 
  অধ্যাপক এম.এ. রহিম নিজেকে একজন শিক্ষক এবং সফল গবেষক হিসেবে প্রতিষ্ঠিত করেন। তিনি  বাংলাদেশ ইতিহাস সমিতি ও  বাংলাদেশ এশিয়াটিক সোসাইটির সাথে জড়িত ছিলেন এবং দক্ষিণ এশিয়ার মধ্যযুগ ও আধুনিক যুগের ইতিহাস বিষয়ে গবেষণার কাজে নিজেকে নিয়োজিত রাখেন। ১৯৬৩ ও ১৯৬৭ সালে দুখন্ডে প্রকাশিত তাঁর Social and cultural History of Bengal তাঁকে একজন পরিশ্রমী গবেষক হিসেবে প্রতিষ্ঠিত করে।
  
  রচনাবলী
  
  মৃত্যু 
  ১৯৮১ সালের ৩০ জুন তাঁর নির্দিষ্ট সময়ের চাকুরি জীবন থেকে অবসর গ্রহণ করলেও তাঁর চাকুরির মেয়াদ বাড়িয়ে দেওয়া হয়। কিন্তু ঐ বছরেরই ৩১ জুলাই তাঁর মৃত্যু হয়।
  
  তথ্যসূত্র 
  
  বিষয়শ্রেণী:মুসলিম ইতিহাসবিদ
  বিষয়শ্রেণী:বাঙালি ইতিহাসবিদ
  বিষয়শ্রেণী:বাংলাদেশী সুন্নি মুসলিম পণ্ডিত
  বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
title: মুহাম্মদ আব্দুর রহিম (ইতিহাসবেত্তা)